Ir-Regolament tal-Kummissjoni (KEE) Nru 1555/96
tat-30 ta’ Lulju 1996
dwar regoli ta’ applikazzjoni għal dazji addizzjonali ta’ importazzjoni fuq frott u ħxejjex
IL-KUMMISSJONI TAL-KOMUNITAJIET EWROPEJ,
Wara li kunsidrat it-Trattat li jistabbilixxi l-Komunità Ewropea,
Wara li kunsidrat ir-Regolament tal-Kunsill (KEE) Nru 1035/72 tat-18 ta’ Mejju 1972 dwar l-organizzazzjoni komuni tas-suq fi frott u l-ħxejjex [1], kif l-aħħar emendat bir-Regolament tal-Kummissjoni (KEE) Nru 1363/95 [2], u b’mod partikolari l-Artikolu 24(4) tiegħu,
Billi taħt ir-Regolament (KEE) Nru 1035/72 dazju addizzjonali ta’ importazzjoni għal dak provdut mit-Tarriffa Komuni Doganali (‘dazju addizzjonali’) jista’ jiġi mpost fuq ċerti prodotti koperti b’dak ir-Regolament jekk it-termini ta’ l-Artikolu 5 tal-Ftehim dwar l-Agrikoltura [3] jiġu mħarsa, sakemm ma jkun hemm l-ebda riskju ta’ disturb fis-suq tal-Komunità jew l-impatt ikun sproporzjonat għal finijiet mixtieqa;
Billi dazju addizzjonali jista’ jiġi mpost jekk il-volumi ta’ importazzjoni tal-prodotti konċernati, determinati mill-liċenzi ta’ importazzjoni maħruġa mill-Istati Membri jew bi proċeduri ntrodotti taħt ftehim preferenzjali, jeċċedu livelli ta’ skattar stabbiliti mill-prodott u l-perjodu ta’ applikazzjoni kif speċifikat fl-Artikolu 5(4) tal-Ftehim dwar l-Agrikoltura;
Billi dazju addizzjonali jista’ jiġi mpost biss fuq importazzjoni li l-klassifikazzjoni tagħha tat-tariffa magħmula skond l-Artikolu 5 tar-Regolament tal-Kummissjoni (KEE) Nru 3223/94 [4], kif l-aħħar emendat bir-Regolament (KEE) Nru 2933/95 [5], jinħtieġ l-applikazzjoni ta’ l-għola dazju speċifiku u fuq importazzjonijiet magħmula barra l-kwoti tat-tariffi ffissati fil-qafas ta’ l-Organizzazzjoni Dinjija tal-Kummerċ; billi ma jistgħax jiġi mpost l-ebda dazju addizzjonali fuq prodotti li jgawdu preferenza fir-rigward tal-prezz tad-dħul, sa dak il-punt illi l-klassifikazzjoni tat-tariffa tagħhom ma tinħtieġ l-applikazzjoni ta’ l-għola dazju speċifiku;
Billi, fil-każ ta’ importazzjonijiet li jgawdu minn tariffa preferenzjali fir-rigward ta’ dazju ad valorem, il-kalkolu tad-dazju addizzjonali għandu jagħti kont ta’ dan;
Billi prodotti fi triqthom lejn il-Komunità huma eżentati minn dazju addizzjonali; billi dispożizzjonijiet speċifiċi dwar dawn għandhom għalhekk isiru;
Billi l-introduzzjoni ta’ arranġamenti dwar liċenzi ta’ importazzjoni ma tipprevjenix li jiġu sostitwiti bi proċedura rapida komputerizzata biex jiġu reġistrati l-importazzjonijiet malli ikun legalment u prattikament possibbli li dan isir; billi għandu jkun hemm evalwazzjoni f’dan ir-rigward sal-31 ta’ Diċembru 1997;
Billi l-Kumitat ta’ Ġestjoni għall-Frott frisk u l-Ħxejjex għadu ma’ tax opinjoni fi żmien stipulat mill-president tiegħu,
ADOTTAT DAN IR-REGOLAMENT:
Artikolu 1
Dazju addizzjonali fuq l-importazzjoni kif msemmi fl-Artikolu 24(1) tar-Regolament (KEE) Nru 1035/72, msejjaħ ‘dazju addizzjonali’ hawn taħt, jista’ jiġi applikat fuq il-prodotti elenkati fl-Anness hawn mehmus taħt il-kondizzjonijiet imniżżla hawn taħt.
Artikolu 2
Livelli ta’ skattar u l-perjodi applikabbli għal kull wieħed mill-prodott elenkati fl-Anness għandhom jiġu fissati kull sena.
Artikolu 3
1. Jekk jinsab illi l-kwantità mpurtata ta’ prodott li għalih il-klawsola speċjali ta’ salvagward tkun inqabżet fir-rigward ta’ perjodu partikolari, kif stabbilit mill-liċenzi ta’ importazzjoni maħruġa skond l-Artikolu 22(2) tar-Regolament (KEE) Nru 1035/72, jew bil-proċedura introdotta taħt arranġament preferenzjali, il-livell ta’ skattar stabbilit taħt l-Artikolu 2, il-Kummissjoni għanda timponi dazju addizzjonali.
2. Dan għandu japplika għall-prodotti koperti b’liċenzja ta’ importazzjoni maħruġa wara d-data ta’ l-introduzzjoni tad-dazju u għall-importazzjoni effetwati wara dik id-data fil-każ ta’ proċedura, skond it-tifsira tal-paragrafu 1, introdott taħt arranġament preferenzjali sakemm:
- il-klassifikazzjoni tagħhom tat-tariffa stabbilita skond l-Artikolu 5 tar-Regolament (KEE) Nru 3223/94 tirrikjedi l-applikazzjoni ta’ l-għola dazji speċifiċi għall-importazzjonijiet in kwistjoni,
- importazzjoni tkun saret waqt il-perjodu ta’ applikazzjoni tad-dazju addizzjonali.
Artikolu 4
1. Id-dazju addizzjonali impost taħt l-Atikolu 3 għandu jkun terz tad-dazju doganali applikabbli għall-prodott fit-Tariffa Komuni Doganali.
2. Madanakollu, għal importazzjonijiet li jgawdu minn tariffa preferenzjali ta’ dazju ad valorem id-dazju addizzjonali għandu jkun terz tad-dazju speċifiku fuq il-prodott sal-limitu li japplika l-Artikolu 3(2).
Artikolu 5
1. Dawn li ġejjin huma eżentati minn dazju addizzjonali:
(a) oġġetti importati kontra kwoti tat-tariffi elenkati fl-Anness 7 tan-nomenklatura maqgħuda;
(b) oġġetti fi triqthom lejn il-Komunità kif definiti fil-paragrafu 2.
2. Oġġetti jkunu kunsidrati li jkunu fi triqthom lejn il-Komunità li:
- jkunu ħallew il-pajjiż ta’ oriġini qabel id-deċiżjoni li jiġi mpost id-dazju addizzjonali, u
- qegħdin jiġu trasportati taħt il-kopertura ta’ dokument ta’ trasport validu mill-post tat-tagħbija fil-pajjiż ta’ oriġini għall-post fejn jinħattu fil-Komunità, mħejji qabel l-impożizzjoni tad-dazju addizzjonali.
3. Il-partijiet interessati għandhom jipprovdu evidenza li tissodisfa l-awtoritajiet doganali li l-ħtiġijiet tal-paragrafu 2 jitħarsu.
Iżda, dawn l-awtoritajiet jistgħu jqiesu illi l-oġġetti ħallew il-pajjiż tagħhom ta’ l-oriġini qabel id-data ta’ l-impożizzjoni tad-dazju addizzjonali jekk wieħed minn dawn id-dokumenti jkun provdut:
- għal trasport bil-baħar, il-polza tat-tagħbija li turi li t-tagħbija seħħet qabel dik id-data,
- għal trasport bil-ferrovija, il-polza tal-vjaġġ aċċettata mill-awtoritajiet ferrovjarji tal-pajjiż ta’ oriġini qabel dik id-data,
- għal trasport bit-triq, il-kuntratt tal-ġarr bit-triq (CMR) jew dokument ieħor ta’ transitu magħmul fil-pajjiż ta’ oriġini qabel dik id-data, jekk il-kundizzjonijiet imniżżla f’arranġamenti bilaterali jew multilaterali konklużi fil-kuntest tat-transitu fil-Komunità jew transitu komuni jkunu osservati,
- għal trasport bl-ajru, il-polza tal-vjaġġ bl-ajru li juri li l-linja ta’ l-ajru aċċettat l-oġġetti qabel dik id-data.
Artikolu 6
Dan ir-Regolament għandu jidħol fis-seħħ fit-tielet jum mill-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, fit-30 ta’ Lulju 1996.